L-attivist tal-Moviment Graffitti Wayne Flask qal li hemm numru kbir ta' residenti f'Marsaskala li ma jridux li ssir marina fir-raħal tagħhom u li jekk din issir se tinkixef l-arroganza tal-Gvern u ta' ċerti Ministri. Huwa qal dan meta kien qed jiddiskuti s-sitwazzjoni tas-settur tal-kostruzzjoni mal-avukat u Eks Deputat Laburista Luciano Busuttil fil-programm ta' Andrew Azzopardi fuq 103 Malta's Heart. Mill-banda l-oħra, Busuttil qal li kien hemm residenti Bormliżi li ħarġu kontra l-proġett tal-marina fir-raħal tagħhom imma biddlu fehemthom meta l-valur tal-propjetà tagħhom splodiet. "Irridu niftakkru li fl-1998 waqa' l-Gvern meta l-Gvern Laburista ta' dak iż-żmien ħareġ bil-proġett tal-marina f'Bormla. Dan juri kemm kien kontroversjali l-proġett u li kien hemm numru kbir ta' residenti li ma ridux il-marina fir-raħal tagħhom ukoll," spjega Busuttil. Numru kbir ta' residenti Skalin ħarġu kontra l-proġett tal-marina u appellaw lill-Prim Ministru Robert Abela, li huwa residenti fir-raħal ukoll, biex iwaqqaf il-proġett. F'Awwissu: "Il-bajja tagħna lkoll"; protesta kontra l-marina f'Wied il-Għajn "Bid-domanda li hawn fil-propjetà, l-iżvilupp irid ikompli" Busuttil stqarr li, filwaqt li jifhem li hemm aktar żvilupp mis-snin ta' qabel li qed joħnoq l-ambjent Malti, id-domanda għall-propjetà fil-pajjiż hija kbira wisq biex l-iżvilupp jieqaf. "Meta tara xi propjetà tinbiegħ qabel ma nbniet tinduna li l-iżvilupp ma jistax jieqaf. Jekk nieqfu niżviluppaw propjetà ġdida, fejn se mmorru ngħixu? Fl-għerien?" irrimarka Busuttil. Madanakollu, l-attivist tal-Moviment Graffitti Wayne Flask qal li ċ-Ċensiment li se jsir din is-sena se juri kemm hemm propjetà vojta għal raġunijiet mhux speċifikati. Hu qal li hemm numru kbir ta' żviluppaturi li jinvestu flushom fil-propjetà biex jevitaw li jħallsu t-taxxi fuqhom. "Biex niftaħ kont tal-bank irrid nimla ħafna formoli u karti biex il-bank ikun jaf għal xiex se jkun dieħel. Għalfejn ma nħarsux lejn il-provenenza tal-flus li deħlin fis-settur tal-propjeta?" saqsa Flask. "L-investiment huwa tajjeb imma jrid ikun sostenibbli" – Flask Flask għamilha ċara li hemm lok biex isir investiment fl-iżvilupp tal-pajjiż imma dan irid isir b'mod sostenibbli u trasparenti. "Imma dan irid jiddeċidieh il-poplu ħalli jgawdi minnu hu u mhux igawdi grupp żgħir ta' investituri," stqarr Flask. Meta ssemma li mhux żviluppaturi biss qed jinvestu fil-propjetà u li anke r-residenti Maltin qed jibbenifikaw mill-iskemi tal-Gvern, Flask qal li dan huwa possibbli biss wara li l-Awtoritajiet biddlu r-regoli tagħhom wara li sar intervenzjoni minn lobby żgħira. "Infakkar li l-liġi tal-Anness II tad-DC 2015 nbiddlet mingħajr ma saret konsultazzjoni mal-pubbliku u li nbiddlu xi termini fil-liġi wara li ttieħed vot fil-Parlament," spjega Flask. .td_uid_3_615ae8e5a4ce1_rand.td-a-rec-img{text-align:left}.td_uid_3_615ae8e5a4ce1_rand.td-a-rec-img img{margin:0 auto 0 0}